《社中观餐霞王叟塑佛赋赠》
明代·李之世

观世尽虚假，痴人妄认真。偶然拈一土，捏作大圣神。

金碧与丹艧，涂抹及污漫。体魄俨然具，姿容眇若新。

观者诧奇绝，悲仰极欢忻。回看一块土，丹垩众具陈。

土木何情者，胡然忽现身。凭君双手眼，变幻殊绝伦。

千人千手眼，观者如一人。君岂普眼佛，能摄众眼根。

君岂兜罗手，而转大法轮。天地一幻师，万类属陶甄。

君巧侔造物，玄玄众妙门。工技信无匹，风期亦可亲。

瘿钵樛藤杖，青袍白帻巾。矫矫云中鹤，飘飘岭上云。

长揖归匡庐，五老斗嶙峋。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。